
Compartiment juridic
Nr.  3092  din 19.03.2024



Raport de specialitate
privind aprobarea dării în folosință cu titlu gratuit a spațiului situat pe str. Eroilor,      nr. 6/A, Marghita, jud. Bihor, având nr. cad. 67, în suprafață construită de 69 mp. către Asociația ,,Sfântul Iulian” pentru funcționarea unei cantine sociale


Prin prezentul se ia act de Referatul de aprobare al primarului Municipiului Marghita nr. 3091 din data de 19.03.2024 pentru inițierea unui proiect de hotărâre în vederea aprobării dării în folosință cu titlu gratuit a spațiului situat pe str. Eroilor, nr. 6/A, Marghita, jud. Bihor, având nr. cad. 67, în suprafață construită de 69 mp. către Asociația ,,Sfântul Iulian” pentru funcționarea unei cantine sociale.
Inițierea proiectului a avut la bază cererea depusă de către Asociația ,,Sfântul Iulian”, prin reprezentantul său legal dl. Jolța David – în calitate de președinte, cu sediul în municipiul Marghita, str. Eroilor, nr. 6A, jud. Bihor, având C.I.F. 49220246, prin care solicită aprobarea dării în folosință a spațiului situat pe str. Eroilor, nr. 6/A, cu nr. cad. 67, în suprafață construită de 69 mp., pentru desfășurarea activității de cantină socială.
Menționăm faptul că spațiul solicitat a fost dat în folosință gratuită conform Hotărârii Consiliului Local al Municipiului Marghita nr. 70/27.04.2017 către Asociația Centrul Multifuncțional Sfânta Ecaterina, tot pentru înființarea și funcționarea unei cantine sociale, în baza căruia a fost încheiat Contractul de comodat nr. 3268/04.05.2017 între autoritatea publică locală și asociație, pe perioada funcționării spațiului ca și cantină socială și cu condiția obținerii acreditării/licențierii acestei activități de la instituțiile abilitate, urmând ca spațiul să fie predat în cazul încetării activității asociației, respectiv contractul încetează de plin drept în situația renunțării la imobil. De asemenea, precizăm că Asociația Centrul Multifuncțional Sfânta Ecaterina a fost licențiată de către Ministerul Muncii și Solidarității Sociale – Direcția Politici Servicii Sociale în vederea prestării serviciului social de cantină socială, cod 8899 CPDH-1, conform Licenței seria LF nr. 0009429 din data de 08.09.2020, cu o perioadă de funcționare valabilă de 5 ani. 
Prin adresa înregistrată sub nr. 1/966/01.03.2024, Asociația Centrul Multifuncțional Sfânta Ecaterina, prin reprezentantul său legal d-na. Jolța Lia – în calitate de președinte, înștiințează autoritatea publică locală că din motive obiective asociația a fost dizolvată, conform Încheierii Civile nr. 19/A/2022 pronunțată de către Judecătoria Marghita la data de 20.10.2022, rămasă definitivă prin neapelare la data de 04.11.2022, precum și faptul că ,,am deschis Asociația Sfântul Iulian având ca președinte pe Jolța David păstrându-se serviciul social furnizat.”
Conform art. 362 alin. (2) și (3) din Codul administrativ, privind modalităţile de exercitare a dreptului de proprietate privată, sunt prevăzute următoarele:
,,(2) Bunurile proprietate privată a unităţilor administrativ-teritoriale pot fi date în folosinţă gratuită, pe termen limitat, după caz, persoanelor juridice fără scop lucrativ, care desfăşoară activitate de binefacere sau de utilitate publică, ori serviciilor publice.
(3) Dispoziţiile privind darea în administrare, concesionarea, închirierea şi darea în folosinţă gratuită a bunurilor aparţinând domeniului public al statului sau al unităţilor administrativ- teritoriale se aplică în mod corespunzător.”
Totodată, sunt incidente următoarele prevederi legale din O.U.G. nr. 57/2019 privind Codul Administrativ, cu modificările și completările ulterioare, care precizează obligațiile părților semnatare ale contractului de dare în folosință gratuită, și anume:
,,Art. 350 Obligaţii
(1) Autorităţile prevăzute la art. 287 au următoarele obligaţii:
a) să verifice modul în care sunt respectate condiţiile de folosinţă stabilite prin actul de dare în folosinţă gratuită şi prin lege;
b) să solicite încetarea folosinţei gratuite şi restituirea bunului, atunci când interesul public legitim o impune.
(2) Titularul dreptului de folosinţă gratuită are următoarele obligaţii:
a) să folosească bunul potrivit destinaţiei în vederea căreia i-a fost acordată folosinţa gratuită;
b) să prezinte, anual, autorităţilor prevăzute la art. 287, rapoarte privind activitatea de utilitate publică desfăşurată, gradul de implementare la nivelul colectivităţii, precum şi prognoze şi strategii pentru perioada următoare;
c) să permită accesul autorităţilor prevăzute la art. 287 pentru efectuarea controlului asupra bunurilor;
d) să nu modifice bunul, în parte ori în integralitatea lui;
e) la încetarea folosinţei gratuite, să restituie bunul în starea în care l-a primit, în afară de ceea ce a pierit sau s-a deteriorat din cauza vechimii, şi liber de orice sarcini.
Art. 351 Alte obligaţii
(1) Folosinţa dobândită în baza actului prevăzut la art. 349 nu poate fi transmisă, nici oneros şi nici cu titlu gratuit, unei alte persoane.
(2) Titularul dreptului de folosinţă gratuită are obligaţia de a informa autorităţile prevăzute la art. 287 cu privire la orice tulburare adusă dreptului de proprietate publică, precum şi la existenţa unor cauze sau iminenţa producerii unor evenimente de natură să conducă la imposibilitatea exploatării bunului.”

Din documentele depuse rezultă faptul că Asociația ,,Sfântul Iulian” este o persoană juridică fără scop patrimonial, înființată prin Încheierea Civilă nr. 24/A/2022 pronunțată de către Judecătoria Marghita la data de 03.11.2022, ale cărei scopuri, așa cum reiese din statutul asociației, sunt acordarea de sprijin material și medical persoanelor nevoiașe, persoanelor aflate în dificultate și persoanelor vârstnice, organizarea de programe de hrănire a persoanelor nevoiașe cu masă caldă servită în structuri funcționale proprii sau transportate la domiciliu, identificarea persoanelor aflate în dificultate temporară și permanentă și găsirea unor forme de sprijin imediat, dar și de medie durată, organizarea de forme de sprijin pentru asigurarea condițiilor de furnizare a utilităților esențiale familiilor aflate în dificultate, asigurarea accesului persoanelor aflate în nevoi la programele de asistență socială și medicală publică sau privată, în colaborare cu instituțiile publice și private care acționează cu același scop, precum și alte forme de sprijin individual sau colectiv, în funcție de situațiile ivite. Totodată, Statutul asociației cuprinde mențiuni detaliate privind scopul și obiectivele acesteia la art. 7 și 8 din Capitolul III.
Precizăm că Asociația ,,Sfântul Iulian” are sediul în municipiul Marghita, pe             str. Eroilor, nr. 6/A, jud. Bihor, iar conform Deciziei nr. 6227/23.02.2024 emisă de Ministerul Muncii și Solidaritărții Sociale, asociația este acreditată ca furnizor de servicii sociale, în conformitate cu prevederile Legii nr. 197/2012 privind asigurarea calității în domeniul serviciilor sociale, cu modificările și completările ulterioare, fiind autorizată să acorde servicii sociale pe perioadă nedeterminată, pe baza licențelor de funcționare obținute pentru fiecare serviciu social.

	În baza prevederilor art. 129 alin. 6 lit. a), art. 349 și art. 362 alin. 2 și 3 din O.U.G.      nr. 57/2019 privind Codul administrativ, cu modificările și completările ulterioare, considerăm oportună și legală punerea pe ordinea de zi a ședinței de Consiliu Local Marghita al acestui proiect de hotărâre inițiat de către primarul municipiului Marghita. 



Consilier juridic
Bianca-Lucia PLATONA

